**IMATGE, PODER, REALITAT**

La conducta de la majoria de la població està influenciada, i inclús m’atreviria a dir que manipulada, per el que veiem dia rere dia. Actualment, quan sortim de casa se’ns fa pràcticament impossible no veure cap cartell publicitari o fins i tot, no veure cap imatge en cadena que s’envia i reenvia per les tan actives xarxes socials. No cal dir que bona part d’aquestes estan modificades per programes especials, els personatges que s’hi anuncien s’allunyen del que realment són i, per tant, difereixen de la realitat. Tots i totes hem vist aquells cossos d’alguns models, o menjars exquisits que a l’hora de la veritat suposen una gran decepció... i sabem que la realitat no és aquesta, però tot i així l’anhelem i conseqüentment, perseguim. Sembla que necessitem seguir un estereotip. Sí, tothom s’ha d’acceptar tal i com és i tothom sembla que ho intenta, però es tendeix a perseguir aquesta “perfecció”. Això passa perquè juguen amb nosaltres, ens ho volen fer creure, volen que creiem que aquests cossos són els perfectes, els que tothom ha de voler i ha de fer el que calgui per aconseguir-los.

D’altra banda també m’agradaria posar èmfasi en les imatges contràries a les idealitzacions, aquelles imatges que el que busquen no és fer-te perfecte, sinó treure benefici de la teva vulnerabilitat o bonança. Em refereixo a les imatges tan dures que tots i totes hem vist d’infants morint de gana o amb malalties tan extremes que estan a la frontera que separa la vida i la mort. Després de passar-te unes imatges que et deixen tocat durant un bon temps i no pots deixar-hi de pensar, et demanen que donis diners per ajudar les criatures. Molt bona tàctica; és molt més fàcil aconseguir que pagui algú que se sent malament i culpable pel que acaba de veure que no que pagui algú convencent-lo per la causa. Òbviament aquesta és totalment solidària i és un gran gest, però no deixen d’interferir i manipular el nostre estat anímic per estovar-nos una mica i acabar pagant. Trobo que el fet de voler fer pena als altres per aconseguir el que es vol és una acció molt cruel, però és clar, com que és ben sutil i tan eficaç...

En definitiva, vivim rodejats de manipulacions que ens creiem (tot i que ens costi) i que no intentem donar-hi més voltes perquè ens surt més a compte no pensar-hi i seguir amb les nostres vides sense preocupar-nos-hi, que no intentar posar-hi remei.

Paula Gausà Busquets 2n BTX A